Source: http://www.bihon.ro/csm-a-facut-scorurile-editiei/news-20100207-01290311
Timestamp: 2017-08-21 04:52:02+00:00

Document:
CSM a făcut scorurile ediţiei - BIHON
CSM a făcut scorurile ediţiei
7. februarie 2010 12:31
Golurile au curs cu nemiluita în poarta Sportului
Poloiştii de la CSM Frigo Conty au învins Sportul Studenţesc cu scorurile de 37-3 şi 36-5.
Conform aşteptărilor, CSM Frigo Conty a surclasat formaţia studenţilor bucureşteni la rezultate neobişnuit de mari. Acestea au fost de altfel scorurile actualei ediţii de campionat. Elevii antrenorului Cornel Gordan au întâlnit o echipă mai mult decât modestă, alcătuită în mare parte din juniori, care se bucurau gălăgios pe bancă la puţinele lor reuşite din cele două partide. În timpul meciului de duminică, singura grijă a oaspeţilor era ca partida să se termine cât mai repede, pentru a nu pierde trenul de Bucureşti. „Aruncă mingea mai repede la centru, nu pierde timpul”, striga disperat antrenorul bucureştenilor către propriul portar, după fiecare gol primit. Şi a trebuit să o facă de nu mai puţin de 36 de ori…
Festival de goluri
Partidele au fost fără istoric, scorurile înregistrate fiind sugestive în acest sens. CSM Frigo Conty a marcat mai mult de un gol pe minut, realizând rezultate care ţin mai mult de handbal. Tibi Negrean a deschis robinetul cu goluri în fiecare din cele două partide, el fiind de altfel golgeterul întâlnirilor, cu 14 goluri marcate, urmat îndeaproape de Kincses, cu 13 reuşite. Sportul a marcat primul său gol la scorul de 8-0 în primul meci, respectiv la 12-0 în cea de-a doua partidă. Antrenorul Cornel Gordan a rulat întregul lot avut la dispoziţie, rezervele şi juniorii stând mai mult ca de obicei în apă.
Luni, CSM Frigo Conty dispută „dubla” cu Amefa Arad, restanţă contând pentru etapa a VIII-a. Partidele au loc la Bazinul Olimpic „Ioan Alexandrescu”, cu începere de la orele 11, respectiv 17.
CSM Frigo Conty – Sportul Studenţesc 37-3 (9-1, 11-0, 9-0, 8-2) şi 36-5 (8-0, 9-2, 11-0, 8-3)
CSM Frigo Conty: Barát, D. Creţu – portari; Samuilă 4+2, Baidoc 0+4, Diaconu 7+4, B. Câmpianu 4+6 (1 din 5 m), Popoviciu 2+2, Tarnoveţchi 3+3(1 din 5 m), Kincses 6+7(1 din 5 m), A. Creţu 2+0, Monostori 1+1, Kádár 1+0, Negrean 7(1 din 5 m)+7. Antrenor: Cornel Gordan
Sportul Studenţesc: Moraru, Bârliga – portari; Gheorghe 2(1 din 5 m)+4, Ciobanu, Monor, Iordan, Ardeleanu, Neacşu 1+1, Drăghici, Pandelea, Simion, Vrânceanu. Antrenor: Aurelian Ionescu
Arbitri: Marius Iegariu (Arad), Călin Cosmaţchi (Cluj-Napoca)
Taguri: Cornel Gordan, CSM Frigo Conty, polo, sportul studentesc

References: CSM 
 CSM 
 CSM 
 CSM 
 CSM 

CSM 

CSM 
 CSM